Biex jiġi salvat ix-Schengen, jeħtieġ li nerġgħu nġibu l-kontroll fuq il-fruntieri tagħna. Qed tinħoloq Aġenzija Ewropea għall-Gwardja tal-Fruntiera u tal-Kosta ġdida. Fl-14 ta' Settembru 2016, il-Kunsill ta l-approvazzjoni finali tiegħu għal Gwardja Ewropea tal-Fruntiera u tal-Kosta. L-adozzjoni tar-regolament, li l-Kunsill approva bi proċedura bil-miktub, twitti t-triq biex il-Gwardja tal-Fruntiera u tal-Kosta tibda l-attivitajiet tagħha f'nofs Ottubru. Robert Kaliňák, Ministru għall-Intern tas-Slovakkja u President tal-Kunsill, qal: "Nilqa' l-ħeffa u l-effiċjenza li bihom il-Kunsill u l-Parlament ħadu azzjoni dwar din il-kwistjoni importanti. Il-mod kif niġġestixxu l-fruntieri esterni tagħna jaffettwa direttament iż-żona ta' Schengen kollha, inkluż il-fruntieri interni tagħha. Il-Gwardja Ewropea tal-Fruntiera u tal-Kosta ser tgħinna niffaċċjaw aħjar l-isfidi tal-lum flimkien. Huwa biss b'ġestjoni effettiva tal-fruntieri esterni tagħna li nistgħu lura għan-normalità f'Schengen. Ma hemm l-ebda triq oħra." Ir-rwol ewlieni tal-Gwardja Ewropea tal-Fruntiera u tal-Kosta huwa li tgħin biex tipprovdi ġestjoni integrata tal-fruntieri fil-fruntieri esterni. Din ser tiżgura l-ġestjoni effettiva tal-flussi migratorji u tipprovdi livell għoli ta' sigurtà għall-UE. Fl-istess ħin din ser tgħin biex jiġi salvagwardat il-moviment liberu fi ħdan l-UE u r-rispett sħiħ tad-drittijiet fundamentali. Hija ser tkun magħmula minn aġenzija Ewropea għall-Gwardja tal-Fruntiera u tal-Kosta (l-aġenzija Frontex attwali b'kompiti miżjuda) u minn dawk l-awtoritajiet nazzjonali responsabbli għall-ġestjoni tal-fruntiera. Il-fokus ewlieni tal-attivitajiet tagħha ser ikunu l-istabbiliment ta' strateġija operazzjonali għall-ġestjoni tal-fruntieri u l-koordinazzjoni tal-għajnuna mill-istati membri kollha. Il-kompiti meħtieġa biex dan jitwettaq jinkludu: it-tfassil ta' valutazzjoni tal-vulnerabbiltà tal-kapaċità tal-istati membri fil-kontroll tal-fruntiera; l-organizzazzjoni ta' operazzjonijiet konġunti u interventi rapidi fil-fruntieri biex tissaħħaħ il-kapaċità tal-istati membri li jikkontrollaw il-fruntieri esterni, u li jindirizzaw sfidi fil-fruntiera esterna li jirriżultaw minn immigrazzjoni illegali jew kriminalità transkonfinali assistenza lill-Kummissjoni fil-koordinazzjoni ta' timijiet ta' appoġġ meta stat membru jiffaċċja pressjonijiet migratorji sproporzjonati f'żoni partikolari fil-fruntiera esterna tagħhom; jiġi żgurat rispons prattiku f'każijiet li jkunu jeħtieġu azzjoni urġenti fil-fruntieri esterni; tingħata assistenza teknika u operazzjonali biex jiġu appoġġati operazzjonijiet ta' tiftix u salvataġġ għal persuni fil-periklu fuq il-baħar waqt operazzjonijiet ta' sorveljanza tal-fruntieri; l-għajnuna biex jiġi stabbilit raggruppament ta' riżerva rapida ta' mill-inqas 1500 gwardja tal-fruntiera; il-ħatra ta' uffiċjali ta' kollegament tal-aġenzija fl-istati membri; l-organizzazzjoni, il-koordinazzjoni u t-twettiq ta' operazzjonijiet u interventi ta' ritorn; il-promozzjoni ta' kooperazzjoni operazzjonali bejn l-istati membri u pajjiżi terzi dwar il-ġestjoni tal-fruntiera. Bħala parti minn titjib ġenerali fil-funzjonijiet tal-gwardji kostali, ser ikun hemm kooperazzjoni aħjar bejn l-aġenziji kompetenti. Għal din ir-raġuni, il-mandati tal-Aġenzija Ewropea għall-Kontroll tas-Sajd u l-Aġenzija Ewropea għas-Sigurtà Marittima ġew allinjati ma' dik tal-Gwardja Ewropea tal-Fruntiera l-ġdida. Il-Gwardja Ewropea tal-Fruntiera u tal-Kosta ser tibda l-attivitajiet tagħha hekk kif ir-regolament jidħol fis-seħħ fis-6 ta' Ottubru 2016 (20 jum wara l-pubblikazzjoni tiegħu f'Il-Ġurnal Uffiċjali). Id-dispożizzjonijiet li jirrigwardaw l-istabbiliment tar-raggruppamenti tar-riżerva u t-tagħmir tekniku ser jidħlu fis-seħħ xahrejn wara l-bqija tar-regolament u dawk relatati mar-raggruppamenti ta' ritorn, tliet xhur wara l-bqija tar-regolament. Regolament dwar il-Gwardja Ewropea tal-Fruntiera u tal-Kosta Regolament emendat dwar l-Aġenzija Ewropea għas-Sigurtà Marittima Regolament emendat dwar l-Aġenzija Ewropea għall-Kontroll tas-Sajd Tisħiħ tal-fruntieri esterni tal-UE